חוק להסדרת הפיקוח על כלבים (תיקון מס' 6 – הוראת שעה – חרבות ברזל), התשפ"ד–2024 
הצעת חוק ממשלתית, הכנסת ה-25
פורסם: ספר החוקים, חוברת 3200, עמ' 766, 2024-04-03T00:00:00+03:00
חוק להסדרת הפיקוח על כלבים, התשס"ה-2005 קובע כי לאחר עשרה ימים בכלבייה עירונית, כלב ללא בעלים יכול להימסר למערכת הביטחון, או לגורם אחר שקבע השר בתקנות – ואלו הם בעלים חדשים, ארגון למען בעלי חיים או עמותה שעיסוקה בהכשרת כלבי נחייה. אם לא ניתן למוסרו, רשאי הווטרינר העירוני להורות על המתת הכלב.
בעקבות מלחמת חרבות ברזל והרס גדר המערכת המקיפה את רצועת עזה, נכנסו כלבים רבים מעזה לשטחי מדינת ישראל המקיפים את הרצועה. כלבים אלו אינם מבויתים, לרוב חיים בלהקות ותרים אחר כל מזון שיוכלו להשיג בתנאים החדשים שנוצרו. היות והם אינם רגילים לחברת בני אדם, יש חשש כי הם יתקפו בני אדם ובעלי חיים והטענה היא כי אף קרו מספר מקרים כאלו. כניסת הכלבים מרצועת עזה העצימה את בעיית הכלבים המשוטטים והעזובים שכבר קיימת בישראל. רשויות מקומיות בטווח ה-20 ק"מ מהרצועה מתקשות להתמודד עם בעיית הכלבים המשוטטים בשטחן. בשגרה, כלבים משוטטים שנתפסים בשטח רשות מקומית, מועברים ומוחזקים בכלביות. במצב החדש שנוצר, הכלביות מתמלאות מהר ולא ניתן לקלוט בהן את כל הכלבים שנתפסים, כלבים רבים אינם ניתנים לאימוץ או שיקום והם חווים סבל בהיותם כלואים בכלובים בכלביות. 
לפיכך, התיקון לחוק קובע, בהוראת שעה עד ה-30 בנובמבר 2024 או עד תום תוקפה של ההכרזה על מצב מיוחד בעורף, לפי המוקדם, כי וטרינר עירוני של רשות מקומית בטווח של עד 20 קילומטרים מגדר המערכת המקיפה את רצועת עזה, יהיה רשאי להורות על המתת כלב שאינו מסומן ושנתפס בטווח ה-20 קילומטרים כאמור, וזאת אף אם טרם חלפו עשרה ימים מיום הבאתו לכלבייה העירונית. 
התיקון לחוק מעגן מערכת שיקולים שעל הרופא הווטרינר לשקול בטרם יחליט על המתת הכלב, בין השאר, האם הכלב עלול להוות סכנה לשלום הציבור או בטחונו בשל התנהגותו, האם לא ניתן להחזיקו בכלביות מחמת בריאותו או התנהגותו או אם אינו בר אימוץ. עוד נקבע כי המתה כאמור תתאפשר רק לאחר השארתו של הכלב ארבעה ימים לפחות בכלבייה, וזאת כדי לתת לווטרינר העירוני אפשרות לבחון את מצבו של הכלב בטרם קבלת ההחלטה. כמו כן, נקבע כי כל המתה של כלב, תחייב את הווטרינר לנמק את החלטתו. אם החליט הווטרינר העירוני כי הכלב הינו בר אימוץ יהיה עליו להודיע על כך למערכת הביטחון או לגוף אחר שקבע השר כאמור, כי ניתן להעביר אליו את הכלב. במקרה כזה לא יחול קיצור הזמן של 4 ימים, וניתן יהיה להשאירו בכלבייה 10 ימים כפי שקבוע היום בחוק.
עוד נקבע כי שר החקלאות ופיתוח הכפר, באישור ועדת הכלכלה של הכנסת ולאחר התייעצות עם מנהל השירותים הווטרינריים במשרד החקלאות ופיתוח הכפר, יהיה רשאי להפעיל סמכות דומה בעניינם של כלבים משוטטים לא מסומנים בתחומי רשויות מקומיות בטווח שיקבע השר מגבול לבנון, אם מצא השר שמתקיימות נסיבות המצדיקות זאת, בשל כניסה נרחבת וחריגה של כלבים שאינם מסומנים מלבנון לשטח ישראל, עקב פריצת גדר המערכת. 
כמו כן, נקבעו סעיפי דיווח של שר החקלאות ופיתוח הכפר לוועדת הכלכלה של הכנסת על יישום הוראת השעה, וזאת בסמוך לאחר סיום תקופת הוראת השעה. הדיווח יכלול בין היתר נתונים לגבי כלבים שהומתו, השיקולים שנשקלו וכן דיווח על פעולות משרד החקלאות בתקופת הוראת השעה ובטווח הקבוע לטיפול בכלבים המשוטטים. דיווח כאמור יימסר גם לגבי אזור גבול הצפון אם ייקבע כי הוראת השעה תחול גם עליו. לצורך הדיווח של שר החקלאות לוועדה, הווטרינרים העירוניים יחויבו להעביר למשרד החקלאות דיווח חודשי על מספר הכלבים שנתפסו והומתו בכלביות.